उपाधि दाबेदार स्पेनसामु जोसिलो जर्जिया
युरोमा स्पेनको अहिलेसम्मको प्रदर्शन आफैंमा पूर्ण रहेको छ । त्यसैले स्पेन उपाधिको बलियो प्रत्याशी बनेको छ । त्यतिमात्र होइन, स्पेनले आइतबार जर्जियालाई अन्तिम १६ मा सामना गर्दा जित उसकै हुने अपेक्षा गर्न सकिन्छ ।
कोलोन — युरोमा स्पेनको अहिलेसम्मको प्रदर्शन आफैंमा पूर्ण रहेको छ । त्यसैले स्पेन उपाधिको बलियो प्रत्याशी बनेको छ । त्यतिमात्र होइन, स्पेनले आइतबार जर्जियालाई अन्तिम १६ मा सामना गर्दा जित उसकै हुने अपेक्षा गर्न सकिन्छ ।आखिरमा जर्जिया स्पेनका लागि त्यही प्रतिद्वन्द्वी हो, जसका विरुद्ध छनोटमा १० गोल निस्केको थियो । तर, फुटबलको पुरानै नियम जस्तै स्पेन चाहन्छ, प्रत्येक खेललाई त्यही बेला मात्रै ध्यान दिने । स्पेन त आफूमाथि रहेको उपाधि दाबेदारको छवि पनि बेवास्ता गर्न चाहन्छ । यता जर्जियाले भने यस युरोका क्रममा त्यस्तो छवि बनाएको छ, जसलाई लिएर गर्व नै हुनेछ, ‘जायन्ट किलर’ । त्यो भनेको जस्तै ठूला टिमलाई पनि माथ दिनसक्ने । स्पेनी लेफ्ट ब्याक एलेजान्ड्रो ग्रिमाल्डो भन्छन्, ‘एक महिना अगाडिसम्म कसैले पनि हामीलाई महत्व दिइरहेको थिएन । तर, अहिले हामी सबैभन्दा बलियो टिम भएका छौं । समय फेरिन केही बेर लाग्दैन ।’ उनी थप्छन्, ‘सबैले उपाधिको प्रत्याशी मान्दैमा हुने केही होइन । यसले राम्रो पनि गर्दैन । हामी कुनै दबाब चाहँदैनौं । हामीले सुरुदेखि भनिरहेका छौं, हामी यहाँ आएको भनेकै उपाधि जित्नका लागि हो । यसका लागि हामी मानसिक रूपमा तयार छौं । तर हाम्रो उद्देश्य एक–एक खेलबाट अगाडि बढ्ने हो । त्यसरी नै हामी अथाह खुसीलाई आत्मसात् गर्न चाहन्छौं ।’ युरो छनोटका दुई खेलमा स्पेनले जर्जियालाई ३–१ र ७–१ ले हराएको थियो । तर विल्ली सागनोलको टिमले पछिल्लो समय आफूभित्र व्यापक सुधार ल्याएको छ । त्यसकै प्रमाण त हो, लिग चरणमा जर्जियाले क्रिस्टियानो रोनाल्डोको पोर्चुगललाई हराएको । यही जितका कारण जर्जिया नकआउट चरणसम्म पुगेको हो । सागनोल भन्छन्, ‘त्यतिबेला छनोटमा के भएको थियो, त्यो अब इतिहास भइसक्यो । फुटबलमा परिवर्तन चाँडो चाँडो हुन्छ । टिम आफ्नो काममा केन्द्रित छ र त्यसैले आत्मविश्वास पनि छ । हामी राम्रो खेल्न चाहन्छौं र क्वाटरफाइनल प्रवेश गर्न चाहन्छौं ।’ उनी थप्छन्, ‘हाम्रा लागि यो नै सबथोक हो, नत्र केही पनि होइन । फुटबलमा एउटा सानो भुल पनि गर्न सकिन्न । सुरुदेखि हामीले राम्रो खेल्नुपर्ने हुन्छ । खासमा भन्ने हो भने हामी आफ्नै खेलमा केन्द्रित छौं र यो राम्रो चलिरहेको छ ।’ लिग चरणमा तीनपल्टको च्याम्पियन स्पेन नै एकमात्र त्यस्तो टिम रह्यो, जसले तीनै खेल जितेको थियो । अझ इटाली, क्रोएसिया र अल्बानियासम्मिलित समूहमा स्पेनले पाँच गोलमात्र गरेको छैन, उल्टै कुनै गोल खाएको छैन ।